דן גרטלר

דן גרטלר (נולד ב-1973) הוא יהלומן, פילנתרופ ואיש עסקים ישראלי. עד 2022 פעל בעיקר ברפובליקה הדמוקרטית של קונגו, שהוא קונסול הכבוד שלה בישראל. לפי המגזין "פורבס", הונו מוערך ב-1.5 מיליארד דולר (נכון למאי 2020). גרטלר נולד למשפחת סוחרי יהלומים מפורסמת. סבו, משה שניצר, כיהן כנשיא בורסת היהלומים ולימד את נכדו את מקצוע הסחר ביהלומים מלוטשים. אביו, אשר גרטלר, שימש כשוער של מכבי תל אביב, אמו חנה היא אשת עסקים שימשה כמנכ"לית רדיו 99 ESC. גרטלר גדל בתל אביב ולמד בתיכון "ליידי דייוויס" לאחר שירותו הצבאי התקרב לדת. בגיל 22, ייסד את חברת "דן גרטלר אינטרנשיונל" (DGI), והחל לסחור ביהלומי גלם ולבצע עסקים שהורחבו עם השנים למדינות רבות, כולל רוסיה ואנגולה. בתחילת שנת 2000 החל להשקיע ברפובליקה הדמוקרטית של קונגו, שהייתה בעיצומה של מלחמת אזרחים וסערה פוליטית. לאחר שיצר קשרים עם הנשיא החדש לורן דזירה קבילה, הלה העניק לו זיכיון בלעדי ליצוא יהלומים מקונגו תמורת 20 מיליון דולר, וכך הפך גרטלר למשקיע המוביל בקונגו. באפריל 2001, לאחר הירצחו של קבילה, שלל בנו ויורשו ז'וזף קבילה מגרטלר את הזיכיון. עם זאת, בהמשך שיקם גרטלר את קשריו עם קבילה ועם הנהגת המדינה, העשירה במרבצי קובלט, נחושת, יהלומים, בדיל והמתכת טנטלום, המשמשת לייצור מכשירים אלקטרוניים. החברה שבבעלות משפחת גרטלר Fleurette Properties החזיקה במספר רב של מכרות בקונגו, באמצעות כ-60 חברות החזקות. כמו כן שיתף גרטלר פעולה עם חברת גלנקור, שלה מכרות ענק בקונגו המפיקים נחושת מהטהורות בעולם. לפי המגזין "בלומברג מרקטס", לגרטלר היו החזקות בחברות השולטות ב-9.6% מהפקת הקובלט בעולם. פעילותו העסקית של גרטלר בקונגו הייתה שנויה במחלוקת. גרטלר הואשם על ידי עמותות וארגונים בקונגו בשוד אוצרות הטבע של המדינה תוך ניצול קשריו עם הנשיא קבילה. דו"ח מאת ועדת הקידמה של אפריקה (APP) טען כי החוזים המוזלים שהשיג גרמו לממשלת קונגו הפסד הכנסות בסך 1.36 מיליארד דולר. גרטלר השיב לטענות כי הרכישות התבצעו בתקופה של חוסר יציבות פוליטית בקונגו, כאשר לא היו כמעט משקיעים שהיו מוכנים להיכנס למדינה, וכי השקעותיו סיפקו עשרות אלפי מקומות עבודה לאוכלוסייה המקומית והניבו את תקבולי המס הגבוהים ביותר במדינה. גרטלר גם הביא איתו שיתופי פעולה עם חברות כרייה מהגדולות בעולם, ועסק בפעילות פילנתרופית בקונגו, ביניהם הקמת קרן משפחת גרטלר ב-2004. בדצמבר 2017 הטילה ארצות הברית סנקציות על 52 גופים ואנשים, במסגרת חוק גלובל מגניטסקי, בהם גם דן גרטלר. לפי ההצהרה שפרסם הבית הלבן, גרטלר עשה את הונו באמצעות עסקאות מושחתות בתחום הכרייה והנפט במדינה. במסגרת ההחלטה הוקפאו נכסיו הנמצאים בתחום השיפוט של ארצות הברית, ונאסר על אמריקאים לקיים עמו יחסי מסחר. בינואר 2021, חמישה ימים לפני סיום כהונתו, הפשיר ממשל טראמפ את חשבונותיו של גרטלר. ראש המוסד, יוסי כהן, ורון דרמר, השתדלו אצל הממשל בנושא. במרץ 2021 הוחזרו הסנקציות על ידי ממשל ביידן. במאי 2022 קרא דני יתום למדינת ישראל לסייע לגרטלר במאבקו כנגד ההאשמות נגדו ולמען טיהור שמו. גם נשיא קונגו פליקס צ'יסקדי קרא לממשלת ארצות הברית להסיר את הסנקציות והתבטא ש"אי-הסרת הסנקציות עלולה לפגוע קשות בגישה של המדינה למשאבי הטבע". בפברואר 2022 הכריזה ממשלת הרפובליקה הדמוקרטית של קונגו כי היא קרובה לחתום על הסכם עם קבוצת פלורט של משפחת גרטלר, שבמסגרתו יעביר בין היתר מזומן, מכרות קובלט ובארות נפט בשווי שני מיליארד דולר למדינה, ארגונים מקומיים שיבחו את ההחלטה, בהמשך חתם גרטלר על ההסכם יחד עם ממשלת קונגו בראשות הנשיא פליקס צ'יסקדי. כחלק מההסכם, קבוצת ונטורה, בבעלות משפחת גרטלר, העבירה את כל רישיונות הכרייה והנפט שהיו ברשותה, כולל תוצאות המחקר שערכה על הנכסים לאורך השנים, בשווי של 2–3 מיליארד דולר. כמו כן הסכימה ונטורה לשלם לג'קמינס, חברת הכרייה הממשלתית, חלק ניכר מהתמלוגים שקבלה מחברת קטנגה מיינינג, כיוון שלאור השינויים בשוק הנחושת והקובלט עלו רווחי העסקה מעבר למצופה, זאת לאחר בדיקות של ג'קמיינס ושל ממשלת קונגו שהעיסקאות בוצעו בצורה חוקית ולפי שווי שוק באותן השנים. כחלק מהסכם הפרישה מיוזמות עסקיות בקונגו, ארצות הברית שוקלת לבטל את הסנקציות נגד גרטלר. במשך השנים, חקרו רשויות בעולם את עסקיו של גרטלר בקונגו. כל החקירות נסגרו בלי הגשת כתב אישום. ב-2013 החלה היחידה הבריטית לחקירות הונאה חמורות (אנ') לחקור עסקאות של גרטלר בהן, לפי החשד, הוא רכש מכרות מממשלת קונגו במחיר נמוך ממחיר השוק. לפי תחקיר שפורסם בעיתון "הארץ", יחידה זו חקרה גם חשדות שגרטלר מעורב במתן שוחד לאנשי ציבור ברפובליקה הדמוקרטית של קונגו. באוגוסט 2023 קבעו הרשויות בבריטניה שלא נמצאו ראיות קבילות להעמדה לדין והחליטו לסגור סופית את התיק, מבלי להגיש כתב אישום. ב-2014 עורך הדין אבי לביא החל להעיד בפני ה-FBI על שוחד שנתן לדבריו במדינות שונות בהוראת גרטלר, בהן גם שוחד לשוטרים ישראלים ואף למפכ"ל בתמורה למידע על הדלפת מידע מחקירות. הצוות המשפטי של גרטלר הציג בפני הרשויות בארצות הברית ראיות, לרבות הודאה של לביא, המלמדים כי לביא בדה ראיות במהלך עדותו במטרה לקבל טובות הנאה, והוחלט שלא לנקוט הליכים נגד גרטלר והתיק נסגר. בינואר 2018 פורסם כי ממשלת ארצות הברית פנתה לשווייץ בבקשה לסיוע משפטי ולהעביר לה רישומי פעולות בנקאיות של גרטלר. הבקשה נדונה בבית משפט שווייצרי, שהחליט להעביר את הרישומים הפיננסיים. עם זאת, לא הוגש כל כתב אישום נגד גרטלר. באפריל 2024 פרסם השופט בדימוס איתן אורנשטיין פסק בוררות בין גרטלר לאחים גרטנר בסכסוך בו החל לטפל בשנת 2021. הרקע לסכסוך התחיל ב-2005 אז לקח גרטלר הלוואות מהאחים גרטנר בכדי לייצב את עסקיו, ומכיוון שלא היה לו כסף לפרוע את ההלוואות הכניס אותם כשותפים בעסקיו. ב-2010 הגישו הצדדים בקשת בוררות אצל השופט אורי גורן בעקבות מחלוקת על הסכומים שמגיעים לכל אחד. גרטנר תבעו 1.6 מיליארד דולר, ומנגד גרטלר תבע מהם 235 מיליון דולר. ב-2020 פרש גורן מהתיק לאחר שגילה כי משה גרטנר שכר חוקר פרטי לאסוף עליו מידע, ואורנשטיין מונה במקומו. לפני פרסום פסק הבוררות הגיש גרטלר בקשה לאורנשטיין שיתפטר מהתיק בעקבות סערת שיחותיו עם ראש לשכת עורכי הדין אפי נוה. אורנשטיין דחה את הבקשה ולמחרת פרסם את פסק הבוררות, שבו קבע כי גרטלר ישלם פיצוי בסך 85 מיליון דולר בלבד המהווה כ 5% מהסכום אותו דרשו האחים גרטנר בתביעתם. לטענת האחים גרטנר, סכום בתוספת ריביות עומד על כ-250 מיליון דולר, באוגוסט 2024 הגיש גרטלר בקשה לביטול הבוררות בין היתר בשל העובדה כי תחשיב הריבית מנוגד לחוק פסיקת ריבית והצמדה. השופט אורנשטיין כתב בפסק הבוררות שגרטלר לא שילם שוחד בקונגו. בשנת 2020 הגיש גרטלר תביעה בסך 9 מיליון שקלים נגד עיתון הארץ והעיתונאים גור מגידו וחיים לוינסון, לאחר שפרסמו תחקיר המתאר כיצד מועברים כספים מהרפובליקה הדמוקרטית של קונגו לישראל, על אף הסנקציות הכלכליות שהטילה ארצות הברית על גרטלר. בתצהיר של עיתונאי הארץ נכתב שלא ניסו לטעון שגרטלר עקף את הסנקציות. בספטמבר 2024 ביקש בית המשפט המחוזי בתל אביב מהצדדים למחוק את התביעה בנימוק כי "בימים אלה (על רקע מלחמת חרבות ברזל) אין זה נכון וראוי להרבות מחלוקות בישראל." הצדדים הסכימו והתביעה נמחקה. ערך מורחב – קרן משפחת גרטלר ב-2004 גרטלר הקים את "קרן משפחת גרטלר" (The Gertler Family Foundation) קרן פילנותרפית הפועלת ברפובליקה הדמוקרטית של קונגו. הקרן נועדה לשפר את חיי הקהילות הפגיעות ביותר בקונגו, תוך התמקדות בתחומי שירותי בריאות, חינוך, פיתוח תשתיות, חקלאות, תרבות וסיוע במקרי חירום. במסגרת זו הקימה הקרן חמישה בתי חולים בקונגו, תרמה ציוד רפואי ואספקה, סייעה בסיפוק ניתוחי שפה וחך שסועים ללא תשלום. הקרן גם שיקמה בית ספר בלובומבאשי, תרמה לבניית מרכז מחשבים, ספרייה וכיתות נוספות, סללה תשתיות, הקימה חוות וגן חיות. כמו כן הקרן תורמת לתוכניות מזון שונות, מסייעת לנערות שעברו התעללות מינית מטפלת בנפגעי אסונות טבע וחולי איידס, תומכת בסיוע לילדים ומבוגרים פגיעים מכפר הילדים SOS ועוד. הקרן נסגרה זמן קצר אחרי שהוכנסה לרשימת הסנקציות האמריקאית בדצמבר 2017. בנוסף לפעילות בקונגו, גרטלר הוא תורם קבוע לרשת החינוך "מגדל אור" בראשות הרב יצחק דוד גרוסמן, לארגוני חב"ד ולארגון "מאורות הדף היומי" בראשות הרב חיים דוד קובלסקי. מקורב לאדמו"ר מנדבורנה והיה מקורב לאביו רבי יעקב ישכר בער רוזנבוים, לרבי דוד חי אבוחצירא, ואף היה ממקורביו של הרב אהרן לייב שטיינמן עד למותו ב-2017, כמו כן תרם מיליוני שקלים לקרן לסיוע לחולי איידס. ב-2014 שיפץ את בית הכנסת הגדול בבני ברק לטובת כולל אברכים גדול שהוא מחזיק, בכולל מתקיימים סדרים סביב היממה, והוא מספק לאברכים מלגות חודשיות גבוהות מהרגיל, מענקים מיוחדים לחגים ועזרה במימון טיפולי שיניים יקרים, בר מצוות וחתונות. באותה שנה היה מהגורמים המכריעים בשחרור של ג'ושוע פרנץ', אזרח נורווגי שהורשע ברצח אזרח מקומי. ראש ממשלת נורווגיה ארנה סולברג והשגריר תור ונסלן העניקו על כך תעודה לגרטלר. באסון סופת השלגים ברכס אנאפורנה שלח משלחת רפואית במטוסו הפרטי. ב-2003 היה שותף פעיל בשיחות השלום בקונגו (הסכמי סאן סיטי), לאחר שתיווך בין ז'וזף קבילה, פול קגאמה ודיפלומטים אמריקאים (ביניהם קונדוליזה רייס ועוד), בתקופה זו קבילה מינה את גרטלר ל"שליח הרפובליקה הדמוקרטית של קונגו לוושינגטון". לדברי שגריר ישראל בארצות הברית לשעבר רון דרמר, גרטלר מהווה נכס לביטחונה של מדינת ישראל ולאינטרסים שלה בשל קשריו באפריקה ותרומותיו הפילנתרופיות. גרטלר נישא ב-1997 לענת, מתגורר בבני ברק. לבני הזוג שנים עשר ילדים. אתר האינטרנט הרשמי של דן גרטלר יוסי מלמן, אסף כרמל, כמו ברומן של לה-קארה, באתר הארץ, 23 במרץ 2005 גידי וייץ, אורי בלאו, יותם פלדמן, כיצד הפך היהלומן דן גרטלר לאחד האנשים החזקים בקונגו?, באתר הארץ, 26 ביוני 2009 טלי ציפורי, ‏קונגו מאיימת: ניקח ליהלומן דן גרטלר רישיונות לחיפושי נפט, באתר גלובס, 25 ביוני 2012 שירות גלובס, ‏גרטלר על כתבה בבלומברג על עסקיו בקונגו: "השקרים זועקים לשמים", באתר גלובס, 10 בדצמבר 2012 מיכל רמתי, סוכנויות הידיעות, דו"ח מאשים את דן גרטלר בגרימת הפסד מאות מיליוני ד' לקונגו, באתר TheMarker‏, 10 במאי 2013 יוסי נכטיגל, ‏לראשונה: דן גרטלר נכנס לרשימת המיליארדרים העולמית, באתר כיכר השבת, 26 בפברואר 2014 יעקב פלבינסקי, דָּן אָנֹכִי | דרכו המסתורית של המיליארדר החרדי דן גרטלר, באתר ביזנעס, ‏21 באפריל 2019 Dan Gertler, פורבס, ‏4 בפברואר 2024 (באנגלית) יוסי מלמן, אסף כרמל, כמו ברומן של לה-קארה, באתר הארץ, 23 במרץ 2005 חן מענית, ‏יו"ר ווייטווטר לשעבר: "גרטלר אמרה לי שאורי יוגב רימה אותה", באתר גלובס, 23 ביוני 2015 ליאת רון, ‏פורטפוליו / חנה גרטלר, באתר גלובס, 4 בינואר 2006 מיכל רמתי, דו"ח מאשים את דן גרטלר בגרימת הפסד מאות מיליוני ד' לקונגו, באתר TheMarker‏, 10 במאי 2013 שירות כלכליסט, ארה"ב הטילה סנקציות על 52 גופים ואנשים, בהם המיליארדר הישראלי דן גרטלר, באתר כלכליסט, 21 בדצמבר 2017 בלומברג, הסנקציות שהטילה ארה"ב על דן גרטלר מאיימות על עסקיו, באתר כלכליסט, 24 בפברואר 2018 "Israeli Billionaire Loses Trump-Granted Sanction Reprieve". Bloomberg (באנגלית אמריקאית). 2021-03-08. ראש השב"כ לשעבר: "אם גרטלר סייע לביטחון המדינה, יש לטהר את שמו", באתר אייס, 19 במאי 2022 ניו יורק טיימס, דן גרטלר נחוש לבטל את הסנקציות נגדו - ומגביר את הלובי בוושינגטון, באתר TheMarker‏, 3 באפריל 2023 חדשות חוץ, המיליארדר הישראלי דן גרטלר יחזיר לממשלת קונגו זכויות על נכסי כרייה ונפט, באתר כלכליסט, 27 בפברואר 2022 בלומברג, ההסכם נחשף: גרטלר יקבל מקונגו רבע מיליארד ד' וסיוע בהסרת סנקציות, באתר TheMarker‏, 2 בדצמבר 2022 בלומברג, המיליארדר הישראלי דן גרטלר קרוב להחזיר לקונגו 2 מיליארד דולר, באתר TheMarker‏, 19 בפברואר 2022 גור מגידו, הממשל האמריקאי מקפיא את ההסכם להסרת הסנקציות שהוטלו על דן גרטלר, באתר TheMarker‏, 31 בינואר 2024 Joël Té-Léssia Assoko , Stanis Bujakera Tshiamala, DRC: The grey areas of the Dan Gertler deal, The Africa Report, ‏7 במרץ 2022 נמרוד הלפרן, וול סטריט ג'ורנל: ארה"ב שוקלת לבטל הסנקציות נגד דן גרטלר, באתר TheMarker‏, 11 באוקטובר 2023 איתמר לוין, לגרטלר אין לאן ללכת, באתר News1 מחלקה ראשונה, 23 בפברואר 2018 גור מגידו, הגר שיזף, דניאל באלינט־קורטי, "360 מיליון דולר במזומן": כך הסתבך גרטלר בחקירת שוחד מהגדולות אי פעם, באתר הארץ, 15 ביולי 2021 ENRC Ltd, Serious Fraud Office (באנגלית) גור מגידו, בית המשפט: "שיחדת את מפכ"ל משטרת ישראל?" הנאשם: "נכון", באתר TheMarker‏, 10 באפריל 2024 תומר גנון, היהלומן דן גרטלר על הכוונת של ארה"ב ושוויץ, באתר כלכליסט, 30 בנובמבר 2020 יוני גרין, צרות: חקירה נגד המיליארדר החרדי דן גרטלר בארצות הברית ובשוויץ, באתר חרדים10, 28 בינואר 2018 ניצן שפיר, ‏"גורן היה מזועזע": החוקר שגרם לשופט בדימוס לעזוב את בוררות המיליארדים, באתר גלובס, 30 בנובמבר 2020 עמיר קורץ, אורנשטיין דחה דרישה להתפטר מבוררות גרטנר-גרטלר: "פסק הדין נחתם", באתר כלכליסט, 24 באפריל 2024 גור מגידו, השורה התחתונה בפסק הבוררות נגד דן גרטלר: תשלום של 248 מיליון דולר, באתר TheMarker‏, 8 באוגוסט 2024 גור מגידו, על רקע החקירה נגד אורנשטיין: דן גרטלר הודיע שיבקש לבטל את פסק הבוררות, באתר TheMarker‏, 25 ביולי 2024 בוררות המיליארדים של אורנשטיין: ניצחון לגרטלר על האחים גרטנר, באתר מעריב אונליין, 25 באפריל 2024 גור מגידו , הגר שיזף, מסמכי קונגו: מזומנים הופקדו בחשבונות של גרטלר, מיליונים זרמו לבכירים בישראל, באתר TheMarker‏, 2 ביולי 2020 יואב יצחק, עיתון הארץ וכתביו חזרו בהם: לא התיימרנו לטעון שגרטלר עקף סנקציות שהושתו עליו על-ידי האמריקנים, באתר News1 מחלקה ראשונה, 19 בספטמבר 2024 איתמר ב"ז, הטייקון דן גרטלר נסוג מתביעת המיליונים שהגיש נגד קבוצת "הארץ", באתר העין השביעית, 19 בספטמבר 2024 Dewald van Rensburg, SA doctors stall Glencore’s mega-settlement over alleged DRC ‘bribe’ by Gertler associate., amaBhungane, ‏23 בנובמבר 2022 קרן משפחת גרטלר באתר Foundation Guide Romain Gras, Mathieu Olivier, DRC: Dan Gertler, from zenith to twilight, (אנ') The Africa Report, ‏25 באוגוסט 2022 Local Governor Visits Kitoko, Praises Farm's Extraordinary Success and Expansion Plans, ‏13 בנובמבר 2013 Ben Doherty, The inside story of Glencore's hidden dealings in DRC, The Guardian, ‏5 בנובמבר 2017 ישי כהן, ‏האדמו"ר מנדבורנה יצא לנופש במטוס של דן גרטלר, באתר כיכר השבת, 14 ביולי 2014 איציק אוחנה, ‏הריקוד של רבי דוד אבוחצירה והמיליארדר החרדי | צפו, באתר כיכר השבת, 1 באפריל 2024 ישראל כהן, ‏עם נחיתתו בארץ: דן גרטלר ניחם את בני מרן הגראי"ל זצ"ל, באתר כיכר השבת, 17 בדצמבר 2017; ישראל כהן, ‏המיזם של גרטלר: 'כולל' חדש - לעילוי נשמת מרן הרב שטיינמן, באתר כיכר השבת, 14 בדצמבר 2017 גידי וייץ,אורי בלאו,יותם פלדמן, כיצד הפך היהלומן דן גרטלר לאחד האנשים החזקים בקונגו?, באתר הארץ, 25 ביוני 2009. ישי כהן, ‏דן גרטלר משפץ את ביהכ"נ הגדול עבור כולל לאברכים, באתר כיכר השבת, 24 ביוני 2014 ישי כהן, ‏הבשורה של דן גרטלר: מימון טיפולי שיניים למשפחות אברכים ומענקים לחתונה ובר מצווה, באתר כיכר השבת, 7 בספטמבר 2015 Halle Jørn Hansen null, Om DR Kongo, Joshua French, ressursplyndring, og Dan Gertlers rolle, Panorama Nyheter, ‏23 באפריל 2021 ישי כהן, ‏האסון בנפאל: מטוסו של דן גרטלר המריא מישראל במהלך השבת, באתר כיכר השבת, 18 באוקטובר 2014 Romain Gras, Mathieu Olivier, DRC: Dan Gertler, the inevitable rise of Kabila’s businessman, The Africa Report (אנ'), ‏24 באוגוסט 2022 אית'ן ברונר, בלומברג, ראש המוסד ביקש מממשל טראמפ להסיר את הסנקציות מהמיליארדר דן גרטלר, באתר כלכליסט, 19 במרץ 2021